Gemeenskapsbetrokkenheid | GWK
KalenderWerk Vir OnsKontak Ons	GemeenskapsbetrokkenheidTuis » Oor GWK » Gemeenskapsbetrokkenheid
Die positiewe invloed van landbou en die mense daarby betrokke, strek veel wyer as net daaglikse voedselvoorsiening aan die wêreld. Landbou is deel van die stabiliteit van die gemeenskappe waar voedsel geproduseer word en onderhou lewe waar voedsel aan die wêreld beskikbaar gemaak word.
Dít is hoekom dit vir GWK belangrik is om ondersteuning te gee aan mense in landbou om dit vir hulle moontlik maak om hul werk te doen én om saam met hierdie landbouers die volhoubaarheid te verseker van die gemeenskappe waar ons woon en werk.
Gemeenskapsbetrokkenheid is vir ons nie ‘n verpligting nie. Ons doen dit omdat ons en ons aandeelhouers omgee vir die omgewing. Ons tree verantwoordelik op. Ons respekteer die natuur as die bron van lewe en ons respekteer die mense wat daarvan afhanklik is. Dit is vir ons en ons aandeelhouers belangrik dat ons maatskappy verteenwoordigend is van die gemeenskap, want dit is die regte ding om te doen.
Daarom is ons suksesvol betrokke in die vestiging van opkomende produsente as kommersiële landbouers. Ons het saam met ons aandeelhouers nuut gedink en werkswyses geïmplementeer wat reeds daartoe bygedra het dat opkomende produsente onafhanklik voortgaan met kommersiële boerdery, óf al hoe minder afhanklik word van deurlopende ondersteuning.
Meer as 800 opkomende produsente en hul afhanklikes word jaarliks bevoordeel deur projekte waarby GWK, in samewerking met vennote soos die Noord-Kaapse Departement van Landbou, deur mentorskap by geakkrediteerde opleiding, boerderybeplanning, die ontwikkeling van volhoubare sakeplanne en landboukundige steun betrokke is.
Ons fokus is op verbeterde lewensgehalte en om te belê in instansies wat vir ons gemeenskappe kosbaar is, sowel as die onderhoud van kritieke infrastruktuur in die platteland waar opheffingswerk werklik noodsaaklik is vir basiese behoeftes. Ons besef ook gemeenskappe is gesond as behoorlik omgesien word na die mense wat werklik nie vir hulself kan sorg nie – ons kinders en ons bejaardes.
Ons betrek dus ook sakevennote om die impak van projekte wat op positiewe verandering gefokus is, te vergroot. Hierdie projekte word deurlopend uitgebrei en gefokus om nie net daadwerklik talent vir die toekoms te help bou nie, maar ook om maniere te vind om bestaande talent te bevorder en uit te bou.
GWK gaan voort om te belê in georganiseerde landboustrukture, want hierdie strukture is belangrik om volhoubaarheid vir ons aandeelhouers te help verseker. Ons maatskappy onderskryf die beginsels soos vervat in die Landbouhandves vir Swart Ekonomiese Bemagtiging en SEB-ontwikkeling word as strategies van belang beskou.
Oor GWKMissie en Visie